Spog-tjorre, vliegtuie laat harte warm klop | News24
Spog-tjorre, vliegtuie laat harte warm klop
Dié ikoniese VW Kombi is een van vele klassieke voertuie wat op 8 April by die motorskou, Keith's Piekniek, in Jeffreysbaai te sien sal wees. Foto:VERKAF
MOTORGEESDRIFTIGES en vliegtuigliefhebbers kan die naweek hul "rubber-tekkies" regskud vir 'n blink en raserige skou in sy top-versnelling.
Of jy 'n petrolkop of adrenalien-verslaafde is, of nie - kry jouself in rat, sit voet in die hoek en laat wiel na Jeffreysbaai vir die Jeffreysbaai Klassieke Karklub se jaarlikse motorskou - Keith's Piekniek. Die skou word aan die wyle Coen Beek opgedra.
Gordel jouself vas vir 'n tasbare reis deur die motor- en vliegtuiggeskiedenis van die land, besigtig die historiese ikone in lewende lywe, ervaar die die legendariese baanbrekers laat die kragtige V8 "monsters" brul.
Dié motor- en vliegtuigskou vind op 8 April vanaf 10:00 tot 15:00 by die Supertubes braai-area in Jeffreysbaai plaas. Braaivleisvure sal verskaf word.
Vir meer inligting, skakel Johan Marais (Jeffreysbaai Klassieke Karklub) by 082 924 5346 of Deon Freemantle (JBay Radio Flyers) by 083 457 3415.